NARIADENIE KOMISIE (ES) č. 1088/2008
z 5. novembra 2008,
ktorým sa predbežne stanovujú povinnosti v prípade dodávok trstinového cukru, ktorý sa má doviezť podľa protokolu AKT a dohody s Indiou na dodávkové obdobie začínajúce sa 1. júlom 2009
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 156 v spojení s článkom 4,
keďže:
(1)
V článku 12 nariadenia Komisie (ES) č. 950/2006 z 28. júna 2006, ktorým sa na hospodárske roky 2006/2007, 2007/2008 a 2008/2009 ustanovujú vykonávacie opatrenia na dovoz a rafináciu produktov zo sektora cukru v rámci určitých colných kvót a preferenčných dohôd (2), sa ustanovujú podrobné pravidlá týkajúce sa určenia dodávkových povinností s nulovou colnou sadzbou v prípade výrobkov, na ktoré sa vzťahuje číselný znak KN 1701, vyjadrených ekvivalentom bieleho cukru, pre dovozy pochádzajúce zo signatárskych krajín protokolu 3 pripojeného k prílohe V k Dohode o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanej 23. júna 2000 v Cotonou (ďalej len „protokol AKT“) a dohody s Indiou.
(2)
Rozhodnutím 2007/626/ES (3) sa Rada rozhodla vypovedať v mene Spoločenstva Dohodu s Indiou o trstinovom cukre (ďalej len „dohoda s Indiou“) (4) s účinnosťou od 1. októbra 2009. Rozhodnutím 2007/627/ES (5) sa Rada rozhodla vypovedať v mene Spoločenstva protokol AKT s účinnosťou od 1. októbra 2009. Dodávkové obdobie začínajúce sa 1. júlom 2009 bude preto trvať len 3 mesiace.
(3)
Výsledkom uplatňovania článkov 3 a 7 protokolu AKT, článkov 3 a 7 dohody s Indiou a článku 12 ods. 3, ako aj článkov 14 a 15 nariadenia (ES) č. 950/2006 bolo, že Komisia vyrátala dodávkové povinnosti pre každú z vyvážajúcich krajín na dodávkové obdobie začínajúce sa 1. júlom 2009 na základe informácií, ktorými v súčasnosti disponuje.
(4)
Prevádzkovateľom by sa na organizovanie obchodu v dodávkovom období medzi 1. júlom 2009 a 30. septembrom 2009 mal poskytnúť dostatočný čas. Preto je potrebné predbežne stanoviť dodávkové povinnosti na obdobie začínajúce sa 1. júlom 2009 v súlade s článkom 12 ods. 2 písm. a) nariadenia (ES) č. 950/2006.
(5)
Obchodné zmluvy medzi dovozcami Spoločenstva a krajinami AKT a Indiou sú spojené s dodávkovými obdobiami. S cieľom zachovať chronológiu dodávok by sa žiadosti o dovozné povolenia na dodávkové obdobie začínajúce sa 1. júlom 2009 nemali podávať pred 4. májom 2009 s výnimkou prípadov, keď možno preukázať, že vyvážajúca krajina splnila svoje povinné dodávky na dodávkové obdobie rokov 2008/2009, ako sa stanovuje v nariadení Komisie (ES) č. 403/2008 (6).
(6)
V súlade s článkom 153 ods. 3 nariadenia (ES) č. 1234/2007 sa dovozné povolenia na cukor určený na rafináciu majú vydávať iba rafinériám s celoročnou výrobou cukru pod podmienkou, že príslušné množstvá neprevýšia množstvá, ktoré možno doviezť v rámci tradičnej potreby dodávky uvedenej v článku 153 ods. 1 nariadenia (ES) č. 1234/2007. Podľa článku 155 nariadenia (ES) č. 1234/2007 však Komisia môže na zabezpečenie toho, aby sa cukor z Indie/AKT dovážal do Spoločenstva za podmienok stanovených v protokole AKT a v dohode s Indiou, prijať opatrenia, ktoré sú odchylné od článku 153 ods. 3 uvedeného nariadenia. V dodávkovom období začínajúcom sa 1. júlom 2009 sa uvedené podmienky môžu splniť, iba ak všetci dovozcovia môžu mať prístup k dovozným povoleniam na cukor na rafináciu, pričom sa zohľadní zníženie ceny dovezeného surového trstinového cukru k 1. októbru 2009. Preto je potrebné sa odchýliť od článku 10 ods. 1 nariadenia (ES) č. 950/2006, ktorým sa podávanie žiadostí cukru na rafináciu obmedzuje na rafinérie s celoročnou výrobou.
(7)
Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Dodávkové povinnosti pre dovozy pochádzajúce zo signatárskych krajín protokolu AKT a dohody s Indiou sa predbežne stanovujú tak, ako sa uvádza v prílohe. V súvislosti s výrobkami s číselným znakom KN 1701, vyjadrené ekvivalentom bieleho cukru, sú na dodávkové obdobie začínajúce sa 1. júlom 2009 množstvá pre každú z príslušných vyvážajúcich krajín pevne stanovené.
Článok 2
Odchylne od článku 4 ods. 5 druhého pododseku nariadenia (ES) č. 950/2006 sa prvá lehota na podávanie žiadostí o dovozné povolenia začína 4. májom 2009. Ak sa však pre niektorú z vývozných krajín v dodávkovom období rokov 2008/2009 dosiahne limit, ako sa stanovuje v nariadení (ES) č. 403/2008, začína sa prvá lehota na podávanie žiadostí o dovozné povolenia pre túto krajinu v pondelok nasledujúci po tom, ako Komisia oznámi členským štátom dosiahnutie limitu, ako sa uvádza v článku 5 ods. 3 nariadenia (ES) č. 950/2006.
Článok 3
Pokiaľ ide o dodávkové povinnosti na dodávkové obdobie začínajúce sa 1. júlom 2009, odchylne od článku 10 ods. 1 nariadenia (ES) č. 950/2006 môžu všetci žiadatelia, ktorí spĺňajú podmienky uvedené v článku 5 nariadenia Komisie (ES) č. 1301/2006 (7), podávať žiadosti o dovozné povolenia na cukor na rafináciu v členskom štáte, v ktorom sú zaregistrovaní na účely DPH.
Článok 4
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. novembra 2008